Restaurantvereniging wil hof toe oor afsondering(Foto: Unsplash) Die restaurantvereniging van Suid-Afrika (Rasa) oorweeg dit om die regering hof toe te sleep oor die voortgesette verbod op aansit-etes by restaurante. Suid-Afrika is tans op vlak 3 van die afsonderingsregulasies en etes mag tans net afgelewer word, of deesdae minstens self by eetplekke afgehaal word. Aansit-etes gaan in dié stadium volgens die regulasies eers op vlak 1 toegelaat word. Rasa het die afgelope naweek ŉ brief aan sy lede gestuur waarin hulle gevra word of hulle enige beswaar het teen ŉ hooggeregshofaansoek teen die ministers van onderskeidelik toerisme en samewerkende regering en tradisionele sake om die regulasies ter syde te laat stel. Die vereniging beoog om vandag met regstappe te begin. Wendy Alberts, uitvoerende hoof van Rasa, het gesê daar is die afgelope ruk verskeie kere met die regering vergader om die veilige heropening van restaurante vir aansit-etes te motiveer. “Ons het reeds die nodige standaard bedryfsprosedures asook die minimum vereistes vir restaurante ingedien,” het Alberts gesê. “Ons het ook gevra vir toestemming per vierkante meter, in teenstelling met ŉ vasgestelde getal mense in ŉ restaurant, asook vir die insluiting van drankverkope op die perseel.” Die minister van kleinsakeontwikkeling, Khumbudzo Ntshavheni, het vroeër aan eNCA gesê aansit-restaurante en persoonlike versorgingsdienste kan dalk op vlak 3 hul werksaamhede hervat. Dit sal gedoen word onder wat genoem word gevorderde vlak 3, maar eers nadat die mediese adviesraad sy goedkeuring daarvoor gegee het. Verskeie restaurante het weens die verbod reeds hul deure permanent gesluit en daar is vrese dat talle ander dieselfde sal moet doen. Dit is egter nie net formele restaurante wat gebuk gaan onder die verbod nie. Sogenaamde kasi-styl-eetplekke, asook entrepreneurs wat kos by taxistaanplekke of by byvoorbeeld boupersele voorsien, steier onder die verbod. Ntshavheni het aan POWER gesê die besluit om aansit-restaurante toe te laat om sake te doen is genoodsaak deur onvoldoende hulpverligting om sakeondernemings verder te ondersteun. “Dit is beter om ondernemings te steun terwyl hulle terugkeer na die ekonomie, omdat jy nou die lewensvatbaarheid van die onderneming hanteer,” het sy gesê. Die plan is om ondernemings te help om aan te pas by die nuwe Covid-19-bedryfswêreld, veral omdat die virus na verwagting nog baie lank ŉ alledaagse deel van mense se lewe gaan wees. “Ons argument is dat wanneer jy ŉ onderneming steun wat nie sake doen nie, jy net geld weggooi. As jy ondernemings ondersteun wat reeds terug in bedryf is, maak jy hulle meer lewensvatbaar.” Volgens Alberts het Ntshavheni die afgelope ruk spesiale aandag aan die behoeftes van restaurante gegee. “Ons bedank haar dat sy luister na ons pleidooi aan die regering.”